ગુજરાત સરકારમાં સૌથી બિઝી હોય તો તે નાયબ મુખ્યમંત્રી નિતીન પટેલ છે. તેમના વિભાગોની જવાબદારી તેમજ મુલાકાતીઓથી સતત ઘેરાયેલા રહેતા આ સિનિયર મંત્રી સરકારના પ્રવક્તા પણ છે. ગઇ સરકારમાં તેમની સાથે સૌરભ પટેલને પણ પ્રવક્તા મંત્રી બનાવવામાં આવ્યા હતા. મુખ્યમંત્રી વિજય રૂપાણીની સરકારમાં બીજા પ્રવક્તા મંત્રીની જરૂર હોય તેમ લાગે છે, કારણ કે એકલા નિતીન પટેલ પહોંચી શકતા નથી. નિતીન પટેલની એક ખૂબી એ છે કે તેઓ થાકતા નથી. તેઓ હંમેશા એરર્જેટીક જોવા મળે છે, હા, તેઓ થોડાં ગુસ્સાવાળા છે તેથી કેટલાક મુલાકાતીને ધમકાવી નાંખતા હોય છે. આ વખતે સૌરભ પટેલ એકલા અટૂલા પડી ગયા છે. બીજા પ્રવક્તા માટે તેઓ ફીટ છે. એ ઉપરાંત પ્રદીપસિંહ જાડેજા અથવા તો કૌશિક પટેલને પણ પ્રવક્તા બનાવી શકાય છે. કેશુભાઇની સરકારમાં પ્રવક્તા તરીકે પહેલાં હરેન પંડ્યા હતા ત્યારબાદ જયનારાયણ વ્યાસ પ્રવક્તા બન્યા હતા. સ્વર્ગસ્થ અશોક ભટ્ટ તો એવરગ્રીન પ્રવક્તાની અદામાં જોવા મળતા હતા. રૂપાણી સરકારમાં બે પ્રવક્તા હોવા જોઇએ તેવું મિડીયાનું માનવું છે.